Ego Odo, dux Burgundię, notum facio presentibus et futuris quod Aimo, dominus de Bresmur, dedit in perpetuum et in elemosinam ecclesię Beatę Marię de Castellione, et canonicis ibidem Deo servientibus, quidquid habebat in primo larriceio ultra Bevronem versus Bresmur, et in ipsa aqua Brevone, a stagno de Semunt usque ad finagium de Busseaul, et usuarium pasturę omnis generis animalium ipsorum canonicorum, in omni sua parte Campanię a rivo de Noem usque ad finagium de Busseau, et usque ad finagium de Orogne, hac sane conditione quod si animalia vel pecora ecclesię Castellionis dampnum alicui intulerint, ecclesia dampnum sine lege restituet, concessit que ipsis canonicis licere construere sibi in aqua Bevrone, et in terris eidem aquę infra prescriptos terminos adjacentibus stagnum, molendinum, butenterium, et si quod sibi aliud viderint utile edificium. Recepit autem predictus Aimo pro hac donatione Larreii prenominati et aquę Bevrone et pasturę Campanię et predictorum edificiorum a pretaxatis canonicis septem libras. Hanc donationem laudavit Beatrix, uxor ejusdem Haimonis, et Vaudinus de Bresmur, filius domini Gaufridi. Hujus donationis testes sunt dominus Stephanus de Raveres, Willelmus Bogueros de Montemedio, et Vido, filius ejus et Hugo de Cirilleio; Boinus, prepositus et Hugo, filius ejus, et Martinus cognomento Sters. Actum est hoc anno incarnati Verbi Dei M°C°LXXXX°VI°.